Diari Oficial de la Generalitat Valenciana


Sumari del DOGV 5485, del 05-04-2007 (2007/2618)

Notificació a Turcaza, SL. Expediente número DIC-129/2005.
----------------------------------------------------------

### Dades del document

Número de DOGV
:   5485

Data del DOGV
:   05-04-2007

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2007/2618


Data del document
:   09-02-2007

Organisme emissor
:   Conselleria de Territori i Habitatge

Tipus de document
:   Edicte

Com han sigut infructuoses les gestions realitzades per a efectuar la notificació dirigida a Turcaza, SL, al domicili que figura en la sol·licitud de declaració d'interés comunitari per a la instal·lació d'un parc de fauna ibèrica en la parcel·la 15, polígon 1, paratge Umbría Cerrada d'Olocau del Rey, d'acord amb el que preveu l'art. 59.4 de la Llei de Règim Jurídic de les Administracions Públiques i del Procediment Administratiu Comú, es porta a terme pel present edicte.  
Acte que es notifica:  
"El conseller de Territori i Habitatge, va adoptar en data 23 de novembre del 2005, la resolució que a continuació es transcriu:  
"Vist l'expedient promogut per la mercantil Turcaza, SL, sol·licitant la declaració d'interés comunitari per a la instal·lació d'un parc de fauna ibèrica en la parcel·la núm. 15 del polígon 1, paratge Umbría Cerrada, en el sòl no urbanitzable del terme municipal d'Olocau del Rey (Castelló) i de conformitat amb els següents:  
Antecedents de fet  
1. Amb data 6 de febrer del 2004, es va presentar en el Registre General del Servei Territorial de la Conselleria de Territori i Habitatge de Castelló, la documentació relativa a l'atribució d'ús i aprofitament d'una activitat destinada a la instal·lació d'un parc de fauna ibèrica en la parcel·la 15 del polígon 1, paratge Umbría Cerrada, en el sòl no urbanitzable del terme municipal d'Olocau del Rey.  
Aquesta sol·licitud té com a objecte la declaració d'interés comunitari de l'atribució d'ús i de l'aprofitament a l'activitat destinada a la instal·lació d'un parc de fauna ibèrica en la parcel·la 15 del polígon 1, paratge Umbría Cerrada, a sòl no urbanitzable del terme municipal d'Olocau del Rey, al qual acompanya, memòria descriptiva i plànols indicant les característiques de l'activitat i de l'edificació; incidència d'aquesta en l'ordenació territorial i en el sòl no urbanitzable, així com en l'estructura orgànica del territori, justificació de l'oportunitat i conveniència de l'activitat; avaluació de l'impacte físic, com també la fixació del termini de vigència de l'ús i la proposta del cànon d'aprofitament urbanístic. Justificació de la propietat dels terrenys i estudi justificatiu de la solució d'accés rodat i previsió dels serveis necessaris.  
2. La present sol·licitud té com a objecte aconseguir l'atribució d'ús i l'ampliació de l'aprofitament a part de la parcel·la 15 del polígon 1, de 407 hectàrees de superfície de les quals una part de 242,45 hectàrees s'ubicaran en el terme municipal d'Olocau del Rey i una porció limítrof amb l'anterior de 164,55 hectàrees en el terme municipal de Tronchón (Terol).  
Una part de la parcel·la de 102,9306 hectàrees es pretén destinar a parc de fauna ibèrica una porció de 39.900 m².  
En aquesta superfície de terreny es pretén condicionar per a viure en estat de semillibertat, un xicotet nombre d'exemplars d'espècies de grans mamífers de la muntanya mediterrània ibèrica.  
El recinte on s'allotjaran els animals es tancarà per mitjà d'un lloc clos amb tanca metàl·lica.  
Es construirà un capturador per a facilitar el pas dels animals allotjats en el parc. Es tracta d'un recinte tancat amb malla metàl·lica de 300 m² de superfície, de forma circular i amb un corredor de selecció, i un altre d'embarcament.  
En l'itinerari de visita s'habilitarà una caseta d'observatori construïda amb fusta i pedra. Aquest observatori tindrà una planta rectangular de 10 X 44 i altura màxima de 2,5 m.  
L'accés es realitza des del nucli urbà d'Olocau del Rey, seguint la carretera CV-123 uns 1,5 km, a la dreta es pren el camí de la Rambla. Aquesta pista forestal no asfaltada conduïx fins a la masia la Rambleta situada en part de la parcel·la matriu i que ha sigut autoritzada per a alberg de muntanya. El parc de fauna ibèrica dista al voltant de 650 metres de l'alberg autoritzat.  
Les característiques de l'actuació que es proposa són les següents:  
1. Superfície de parcel·la: 39.900 m².  
2. Superfície de parcel·la ocupada per les edificacions i instal·lacions: 155 m² rases + 12 m² passos canadencs + 40 m² observatori = 207 m².  
3. Percentatge d'ocupació: 0,52%.  
4. Superfície total ocupada per l'activitat: 207 m².  
5. Ocupació per l'edificació: 0,1% (40 m²).  
6. Superfície construïda: 40 m².  
7. Volum total: 100 m³.  
8. Coeficient edificabilitat: 0,001 m²/m².  
9. Altura màxima de l'edificació: 2,50 m.  
10. Nombre de plantes: una planta.  
11. Separació a camins: >100 m.  
12. Separació a límits laterals: >500 m.  
El cànon d'aprofitament urbanístic que es proposa és de 95,76 euros anuals i el termini de vigència se sol·licita per 30 anys.  
3. Es va sol·licitar l'informe municipal preceptiu a l'Ajuntament d'Olocau del Rey amb data 3 de desembre del 2004, es va reiterar el 3 de febrer del 2005 i amb data 31 d'agost del 2005 se sol·licita de nou l'informe preceptiu i determinant del contingut de la resolució, donant-li a l'Ajuntament un termini de 10 dies comptadors des de l'endemà de rebre l'escrit entenent amb caràcter general que l'informe municipal és negatiu en el cas de no remetre'l en aquest termini.  
L'ajuntament va fer justificant de recepció el dia 1 de setembre del 2005, i aquest no s'havia rebut fins al dia de la data.  
S'han emés els informes següents  
1. Del Servei Territorial de Medi Ambient de data 8 de novembre del 2004 pel qual s'indica:  
'Que les parcel·les sobre les quals es localitza l'actuació de referència no afecten camins ramaders classificats en el terme municipal d'Olocau del Rey aprovats per Ordre de la Conselleria d'Agricultura i Pesca de data 26 de juliol de 1991 i publicats en el DOGV de data 5 de setembre de 1991.  
El projecte, quant a les obres descrites no afecta directament comunitats botàniques o faunístiques d'especial interés mediambiental o espècies protegides, endèmiques, en perill d'extinció de la Comunitat Valenciana.  
El tancat està previst ubicar-lo a uns 50 metres del llit del barranc de la Rambla que aboca al riu de Bordón, en el cas que aquest barranc siga de domini públic hidràulic afectaria la zona de policia.'.  
2. De la Conselleria d'Agricultura, Pesca i Alimentació, emés el 26 de gener del 2005 pel qual s'indica:  
'1r. Que Turcaza, SL, sol·licita la declaració d'interés comunitari per a la construcció d'un parc de fauna ibèrica, en la parcel·la 15 del polígon 1, partida d'Umbría, del terme municipal d'Olocau del Rey.  
2n. La parcel·la té un total de 1.029.306 m², dels quals desitja vincular 39.900 m² al parc.  
3r. En el parc desitja albergar dues parelles de mufló, dos de daina, dos de cérvol i dos de cabres salvatges.  
4t. Que a la vista dels informes facilitats pels tècnics d'aquesta direcció territorial, les instal·lacions no incidixen negativament en les competències que aquesta Conselleria té respecte a l'activitat agropecuària, no obstant això, convé determinar certs condicionants per a evitar la introducció d'espècies que puguen ser objecte d'ordenació zootècnica i informar l'interessat dels requisits que ha de complir abans d'iniciar l'activitat.  
5t. Que per l'anteriorment exposat cal l'informe condicionat als punts següents:  
1. L'ocupació només dels 39.900 m² previstos.  
2. A les espècies mencionades (mufló, cérvol, cabra salvatge i daina).  
3. Al nombre d'exemplars declarats (dos parelles de cada espècie).  
4. Dotar les instal·lacions de la infraestructura prevista que faciliten la captura dels animals (capturador, mànegues, etc.)  
5. Obtindre, abans de l'inici de l'activitat, el registre previst en la Llei 31/2003.'.  
3. De la Conselleria d'Infraestructures i Transport, Direcció General d'Obres Públiques, Oficina del Pla de Carreteres rebut amb data 11 de gener del 2005 i emés en sentit favorable, observada la necessitat de demanar informe a la Diputació Provincial atesa la proximitat de l'actuació amb la carretera CV-123 com a organisme titular de la via.  
Així mateix s'han sol·licitat informes a la Direcció Territorial de la Conselleria d'Empresa Universitat i Ciència i de la Confederació Hidrogràfica de l'Ebre, i no s'han rebut fins a la data cap d'aquests.  
4. Admesa a tràmit la sol·licitud i instruït l'expedient, aquest es va sotmetre a informació pública, per mitjà d'anunci en el Butlletí Oficial de la Província, número 5, d'11 de gener del 2005, i audiència als propietaris de finques limítrofes, havent-se presentat l'al·legació per part de l'Ajuntament de Tronchón.  
5. La Comissió Informativa d'Urbanisme de Castelló, en sessió de 26 de setembre del 2005, va adoptar entre altres, l'acord d'elevar la proposta de denegació de la present declaració d'interés comunitari:  
Fonaments de dret  
1. Per a resoldre aquest expedient té atribució del conseller de Territori i Habitatge, d'acord amb el que establix l'article 6.3 del Reglament dels òrgans urbanístics de la Generalitat Valenciana, aprovat pel Decret 201/2003, de 3 d'octubre, això en relació amb els articles 16 i 19 de la Llei 4/1992, de 5 de juny, del Sòl No Urbanitzable (d'ara endavant LSNU).  
2. La Llei 4/1992, de 5 de juny, de la Generalitat Valenciana, sobre sòl no urbanitzable, establix que en aquesta classe de sòl es poden dur a terme activitats recreatives, esportives i d'oci d'acord amb l'article 19.2.b i en concordança amb els articles 8.2.c i 16, quan s'acredite prou la procedència de la seua implantació a sòl no urbanitzable per raons tècniques o per les molèsties derivades de la seua activitat, que les facen incompatibles amb l'ús residencial dominant en sòl urbà o aconsellen la seua ubicació aïllada amb l'article 19.2.b i en concordança amb els articles 8.2.c i 16.  
L'atribució d'ús i aprofitament per a aquestes activitats s'efectua per mitjà d'una tècnica, creada en la mateixa llei, denominada declaració d'interés comunitari i a la qual en el preàmbul de la llei es configura com 'una espècie de planejament puntual'.  
El mateix preàmbul assenyala que amb la declaració d'interés comunitari no es tracta d'apreciar l'interés públic d'una activitat, sinó de precisar la preferència i la idoneïtat de la localització concreta, segons els criteris i fins propis de la competència per a l'ordenació del territori. No es tracta, afig el text, de dirimir quines actuacions constructives són assumibles en l'espai rural, sinó què han de ponderar els emplaçaments que donen millor suport per a la correcta vertebració del territori.  
El legislador pretén que la declaració d'interés comunitari s'efectue en favor del millor emplaçament des del punt de vista, no solament de la concreta activitat i de l'ús a què es destinarà, sinó de l'ordenació territorial. Per això, en l'article 16.2 de la mateixa llei s'exigix que l'acte administratiu que decidisca sobre l'atribució de l'ús i aprofitament amb un informe previ municipal favorable, pondere les circumstàncies com ara: Les característiques de l'activitat que s'ha de realitzar i les construccions necessàries per a aquesta, la seua incidència sobre l'ordenació territorial adequada. La incidència de l'activitat per la seua ubicació prevista, sobre l'estructura del territori, especialment en relació amb els nuclis urbans i les xarxes generals d'infraestructures, serveis i dotacions. Oportunitat i conveniència de l'activitat des del punt de vista del desenvolupament economicosocial local, autonòmic i general. Avaluació de l'impacte en el medi físic i, especialment, en la utilització dels recursos naturals, el paisatge, i els espais classificats de sòl no urbanitzable protegit.  
La decisió positiva d'atribució d'ús i aprofitament ha d'estar fundada en la positiva valoració de l'activitat per a l'interés públic, segons, tant de la necessitat de l'emplaçament en el medi rural, com de l'oportunitat i conveniència de la localització proposada enfront d'altres àrees del sòl no urbanitzable i de la ponderació de la racional utilització col·lectiva del territori.  
Després de relacionar les anteriors consideracions amb la sol·licitud objecte del present expedient, s'advertix que, s'ha sol·licitat en reiterades vegades l'informe preceptiu a l'Ajuntament d'Olocau del Rey i advertint-li en l'últim d'aquests que, si en el termini de deu dies a comptar des de l'endemà de rebre l'escrit s'entendrà que l'informe és negatiu. Com s'ha dit ja, no s'ha rebut aquest informe fins al dia de la data, malgrat que l'última sol·licitud d'informe la va rebre l'Ajuntament el dia 1 de setembre del 2005.  
Atés el caràcter de la declaració d'interés comunitari com 'una espècie de planejament puntual', es va establir l'exigència, en l'article 16, Llei 4/1992, de 5 de juny, de la Generalitat valenciana, sobre el Sòl No Urbanitzable, d'informe previ municipal favorable' que es configura -en les declaracions d'interés comunitari de caràcter ordinari-, amb el caràcter d'informe preceptiu i vinculant ja que l'administració de la Generalitat valenciana no se'n pot apartar si aquest informe municipal és desfavorable o davant de la inexistència d'aquest, per a poder pronunciar-se sobre l'actuació que es pretén emplaçar a sòl no urbanitzable.  
Vistos els preceptes legals citats, i els altres de pertinent i general aplicació, conforme a l'acord de la Comissió Informativa de la Comissió Territorial d'Urbanisme de Castelló, resolc:  
Denegar la sol·licitud promoguda per la mercantil Turcaza, SL, sol·licitant la declaració d'interés comunitari per a una instal·lació d'un parc de fauna ibèrica en la parcel·la 15 del polígon 1, paratge Umbría Cerrada, a sòl no urbanitzable del terme municipal d'Olocau del Rey (Castelló).  
Contra la present resolució, que posa fi a la via administrativa, es pot interposar recurs potestatiu de reposició davant del conseller de Territori i Habitatge en el termini d'un mes, comptador des de l'endemà a la notificació d'aquesta, d'acord amb el que establixen els articles 116.1 i 117.1 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; o bé, recurs contenciós administratiu davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà a la notificació d'aquesta, de conformitat amb el que disposa l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que els interessats puguen exercir qualsevol altre recurs que estimen oportú."  
La present notificació és transcripció exacta de la resolució original que consta en l'expedient."  
València, 9 de febrer de 2007.- La directora general d'Ordenació del Territori, p. s. (art. 7 Decret 137/2006), la secretària autonòmica de Territori i Medi Ambient: Cristina Serrano Mateo.